KIRJALLINEN KYSYMYS E-1978/02

esittäjä(t): Olivier Dupuis (NI) komissiolle

(8. heinäkuuta 2002)

Aihe: Grigori Paskon tapaus

Venäjän federaation korkeimman oikeuden pitäisi viimeinkin käsitellä 25. kesäkuuta 2002 Grigori Paskon valitus tälle annetusta neljän vuoden vankeustuomiosta, jonka tämä oli saanut syytettynä vakoilusta, salaisten tietojen hallussapidosta ja aikomuksesta levittää kyseisiä tietoja. Grigori Pasko on ollut 25. joulukuuta 2001 lähtien vangittuna eristyssellissä. Korkein oikeus voi päättää joko vapauttaa Grigori Paskon syytteistä todeten, että tätä vastaan nostetuille syytteille ei ole riittäviä oikeudellisia perusteita ja että poliisin ja oikeuslaitoksen Paskon tapauksessa soveltamat menettelyt ovat olleet laittomia, tai vahvistaa aiemman tuomion ja pidentää Paskon vankeusrangaistusta tai, mikä on kaikkein todennäköisintä, peruuttaa tuomion ja siirtää tapauksen Venäjän Tyynenmeren laivaston tuomioistuimen käsiteltäväksi, jolloin vuodesta 1997 jatkunut Paskon vainoaminen ja ahdistelu jatkuisi edelleen.

Mihin toimiin komissio on ryhtynyt Paskon tapauksen nopean käsittelyn varmistamiseksi oikeusvaltion periaatteiden ja Venäjän federaation ratifioimien, ihmisoikeuksia ja perusvapauksia koskevien kansainvälisten yleissopimusten mukaisesti? Mitä poliittisia, diplomaattisia tai muita aloitteita komissio aikoo tehdä, jos Venäjän korkein oikeus vahvistaa Grigori Paskon tuomion ja osoittaa siten jälleen kerran, että Venäjän oikeuslaitos on poliittisen ja sotilaallisen mahdin hallussa? Koska Grigori Pasko on joutunut jatkuvan vainon kohteeksi, katsooko komissio, että Venäjällä toteutettavien luonnonsuojeluohjelmien rahoituksen ehdoksi on asetettava Venäjän kansalaisten, toimittajat mukaan lukien, mahdollisuus tutkia ja levittää tietoja?

Christopher Pattenin komission puolesta antamayhteinen vastauskirjallisiin kysymyksiin E-1929/02 ja E-1978/02

(30. heinäkuuta 2002)

Komissio jakaa arvoisan parlamentin jäsenen huolen Grigory Paskon tilanteesta. Hänen tuomitsemisessaan ei ole noudatettu kaikkia riippumattoman ja oikeudenmukaisen oikeudenkäynnin perusperiaatteita, kuten julkisuutta. Komissio toivoo Venäjän viranomaisten löytävän pian ratkaisun, joka parantaisi Paskon valitettavaa henkilökohtaista tilannetta.

Mikäli asiaa katsotaan laajemmalta näkökannalta kuin vain Paskon huolestuttavan henkilökohtaisen tilanteen suhteen, tapaus on hyvin valitettava myös koska se on esimerkki Venäjällä esiintyvistä pyrkimyksistä heikentää joukkotiedotusvälineiden vapautta. Korkeimman oikeuden sotilaskollegion 25. kesäkuuta 2002 tekemä päätös hylätä Paskon vetoomus oli samansuuntainen monien muiden tuomioistuimen päätösten kanssa, jotka ovat huolestuttaneet ihmisoikeusaktivisteja ja tiedotusvälineitä niin Venäjällä kuin kansainvälisestikin. Tässä suhteessa pitää huomauttaa, että EU:n ja Venäjän välisessä 29. toukokuuta pidetyssä huippukokouksessa annetussa yhteisessä lausumassa vahvistetaan, että yhteisenä tavoitteenamme on demokratian periaatteiden ja ihmisoikeuksien kunnioittamiseen perustuvan yhteiskunnan lujittaminen. Sananvapauden puolustaminen on olennaisen tärkeää tässä yhteydessä.

EU on käsitellyt Paskon tapausta Venäjän viranomaisten kanssa. Komissio on valmis harkitsemaan muita diplomaattisia toimia tilanteen kehityksen huomioon ottaen.

Yleisemmällä tasolla unioni jatkaa sananvapauden ja toimituksellisen vapauden käsittelyä Venäjän kanssa käymässään poliittisessa vuoropuhelussa, ja erityisesti se korostaa tarvetta säilyttää sananvapauden alalla vuodesta 1991 lähtien saavutettu merkittävä edistys. Tämä on olennainen osa ponnistelujamme saada aikaan EU:n ja Venäjän federaation välinen strateginen kumppanuus, joka perustuu yhteisiin perusarvoihin.